text: 3 Bautisakurirninllam Jesusqa entëru Patsaman chänampaq kaq yachatsikïta yachatsikur qallëkurqan (Lüc. 3:21-23; 4:14, 15, 43). Wanuriptinnam, apostulninkuna sïguiyarqan (Hëch. 5:42; 6:7). Wakin cristiänukunaqa juk markakunachö yachatsikuyänanrëkurmi wayinkunata jaqiyarqan. Felïpim yachatsikurqan Palestïnapa markankunachö (Hëch. 8:5, 40; 21:8). Y Pabluqa karu markakunatam ëwarqan yachatsikoq (Hëch. 13:2-4; 14:26; 2 Cor. 1:19). Wakinnam Silvänunö, Marcusnö y Lücasnö Bibliata qellqayarqan o Bibliata qellqaqkunapa secretariun kayarqan (1 Pëd. 5:12). Y mëtsikaq panintsikkunam kë cristiänukunata yanapayarqan (Hëch. 18:26; Rom. 16:1, 2). Mateupita Apocalipsisyaq librukunaqa pëkuna rurayanqantam parlan y sirweqninkunata Jehovä imanö yanapanqanta y cuidanqantam rikätsikun.